SCB ผนึกกำลัง “Ripple” บริการโอนเงินต่างประเทศผ่านแอปฯ “SCB EASY”
SCB ผนึกกำลัง "Ripple" บริการโอนเงินต่างประเทศผ่านแอปฯ "SCB EASY" ครอบคลุม 12 ประเทศหลัก ใน 4 สกุลหลัก ดอลล่าร์สหรัฐฯ ปอนด์ ยูโร และดอลล่าร์สิงคโปร์
SCB ผนึกกำลัง "Ripple" บริการโอนเงินต่างประเทศผ่านแอปฯ "SCB EASY" ครอบคลุม 12 ประเทศหลัก ใน 4 สกุลเงิน ดอลล่าร์สหรัฐฯ ปอนด์ ยูโร และดอลล่าร์สิงคโปร์
28 เม.ย. 2563

นายอิทธิพันธ์ เจียกเจิม ผู้ช่วยผู้จัดการใหญ่ ผู้บริหารสายงาน Global Transaction Banking Services ธนาคารไทยพาณิชย์ (SCB) กล่าวว่า ธนาคารร่วมกับ Ripple ผู้ให้บริการโซลูชันด้านการชำระเงินและการโอนเงินชั้นนำระดับโลกต่อยอดพัฒนาเทคโนโลยี Ripple Blockchain เพื่อมอบประสบการณ์ในการทำธุรกรรมสกุลเงินต่างประเทศแบบไร้รอยต่อให้กับลูกค้า (Seamless Global Payment Experience) ผ่านดิจิทัลแพลตฟอร์มด้วยบริการใหม่ “โอนเงินต่างประเทศผ่าน SCB EASY”
ทั้งนี้บริการใหม่ได้รับอนุญาตจากธนาคารแห่งประเทศไทย (ธปท.) ให้ออกจากการทดสอบแซนด์บ็อกซ์แล้ว อำนวยความสะดวกให้ลูกค้าโดยเฉพาะอย่างยิ่ง 3 กลุ่มหลัก คือ กลุ่มที่ทำธุรกิจต่างประเทศ กลุ่มผู้ปกครองที่ส่งเงินให้บุตรหลานที่ศึกษาต่อในต่างประเทศ และกลุ่ม Family Support ให้สามารถโอนเงินไปต่างประเทศที่ต้องการแบบเรียลไทม์ ได้ทุกที่ ทุกเวลา สะดวก ปลอดภัย ตลอด 24 ชั่วโมง โดยไม่จำเป็นต้องเดินทางไปที่สาขาอีกต่อไป ซึ่งการสนับสนุนและส่งเสริมให้ลูกค้าหันมาทำธุรกรรมการเงินผ่านช่องทางดิจิทัลนี้
“บริการการโอนเงินต่างประเทศผ่าน SCB EASY นอกจากจะอำนวยความสะดวกให้กับลูกค้าแล้ว ยังช่วยลดความเสี่ยงในการจับเงินสด รวมถึงการเดินทางออกจากบ้าน เพื่อป้องกันการแพร่ระบาดของไวรัสโควิด-19 ที่สถานการณ์ในประเทศไทยกำลังเข้มข้นขึ้นอีกด้วย”นายอิทธิพันธ์ กล่าว
ด้าน นายมาร์คัส เทรเชอร์ รองประธานกรรมการอาวุโสฝ่าย Customer Success ของริปเปิล กล่าวว่า ในฐานะที่ Ripple และธนาคารไทยพาณิชย์ เป็นพันธมิตรทางด้านธุรกิจที่ยาวนาน พร้อมทั้งยังมีวิสัยทัศน์ด้านเทคโนโลยี Blockchain ที่เปรียบเสมือนกุญแจสำคัญในการเปลี่ยนแปลงอุตสาหกรรมทางการเงินที่สอดคล้องกัน การร่วมมือกับธนาคารไทยพาณิชย์ให้บริการ “โอนเงินต่างประเทศผ่าน SCB EASY” ในครั้งนี้ เป็นการเพิ่มศักยภาพและขยายขอบเขตการให้บริการโอนเงินข้ามประเทศครอบคลุมความต้องการใน 12 ประเทศหลัก ได้แก่ สหราชอาณาจักร สหรัฐอเมริกา สิงคโปร์ ฝรั่งเศส เยอรมัน อิตาลี สเปน เนเธอร์แลนด์ ไอร์แลนด์ ออสเตรีย เบลเยียม และโปรตุเกส ใน 4 สกุลหลัก ได้แก่ ดอลล่าร์สหรัฐฯ ปอนด์ ยูโร และดอลล่าร์สิงคโปร์
“เรามีความยินดีเป็นอย่างยิ่งที่บริการดังกล่าวได้รับอนุญาตจากธนาคารแห่งประเทศไทย (ธปท.) ให้ออกจากการทดสอบแซนด์บ็อกซ์แล้วเป็นรายแรก เพื่อที่บริการนี้จะได้มอบประสบการณ์ในการโอนเงินต่างประเทศรูปแบบใหม่ให้กับลูกค้า สามารถโอนเงินไปต่างประเทศได้แบบเรียลไทม์ ได้ทุกที่ ทุกเวลา สะดวก ปลอดภัย อีกด้วย”นายมาร์คัส กล่าว
สำหรับบริการโอนเงินต่างประเทศผ่าน SCB EASY ด้วยเทคโนโลยี Ripple Blockchain ช่วยให้ลูกค้าสะดวกกว่า ด้วยการโอนเงินผ่าน SCB EASY ได้ทุกที่ตลอด 24 ชั่วโมง ทุกการโอนไม่ต้องสมัครล่วงหน้า และไม่ต้องแนบหลักฐานการโอนเงินใดๆ ทุกรายการมีหลักฐาน e-slip บันทึกให้อัตโนมัติในโทรศัพท์มือถือ เพื่อใช้เป็นหลักฐานในการทำธุรกรรมและแจ้งให้ผู้รับเงินปลายทางได้รับทราบผ่านโซเชียลแพลตฟอร์ม รวดเร็วกว่า กับการโอนเงินแบบเรียลไทม์ เงินถึงปลายทางในไม่กี่วินาที หรือไม่เกิน 3 วันขึ้นอยู่กับระบบที่ปลายทาง และคุ้มค่ากว่า ไม่มีค่าธรรมเนียมธนาคารต่างประเทศ ปลายทางรับเงินเต็มจำนวน ด้วยอัตราแลกเปลี่ยนที่ดี และเพื่อเป็นการแนะนำและส่งเสริมให้เกิดการทดลองใช้บริการ ธนาคารได้จัดให้มีแคมเปญส่งเสริมการตลาด “โอนฟรี!” ตั้งแต่วันนี้-30 มิ.ย. 63
ทั้งนี้ธนาคารคาดว่าลูกค้าจะหันมาใช้บริการโอนเงินต่างประเทศกับ SCB เพิ่มขึ้น ถึง 80,000 รายการ หรือคิดเป็นยอดธุรกรรมกว่า 1.1 หมื่นล้านบาทภายในปี 63 ซึ่งธนาคารยังได้จับมือกับพันธมิตรทางธุรกิจกับบริษัทสตาร์ทอัพระดับโลกหลายบริษัท ในการให้บริการรับเงินโอนเข้าจากต่างประเทศสู่ทุกธนาคารในประเทศไทยกว่า 24 แห่ง โดยธนาคารไทยพาณิชย์ทำหน้าที่เป็น ศูนย์กลางการกระจายเงินเข้าสู่บัญชีผู้รับผ่านบริการพร้อมเพย์แบบเรียลไทม์
โดยบริการรูปแบบใหม่ในครั้งนี้ได้ใช้ Ripple Blockchain ซึ่งเป็นเทคโนโลยีชั้นนำที่สถาบันการเงินหลายๆแห่งทั่วโลกเลือกใช้ ทำให้ลูกค้าที่อาศัยอยู่ต่างประเทศสามารถโอนเงินกลับมายังประเทศไทยให้คนสำคัญของพวกเขาได้อย่างรวดเร็ว ทันต่อความต้องการ ด้วยค่าบริการที่คุ้มค่า ปลอดภัย และมีความแม่นยำสูง โดยธนาคารหวังว่าบริการการรับโอนเงินข้ามประเทศในครั้งนี้จะช่วยยกระดับประสบการณ์การรับเงินโอนของผู้ใช้บริการให้ดียิ่งขึ้น
